**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL turto perdavimo PAGAL TURTO patikėjimo SUTARTĮ uab „gatvių apšvietimas“ PROJEKTO**

**1. Sprendimo projekto esmė, tikslai ir uždaviniai.**

Šis Klaipėdos miesto savivaldybės tarybos sprendimo projektas teikiamas, siekiant UAB „Gatvių apšvietimas“ (toliau – Bendrovė) pagal patikėjimo teisės sutartį perduoti valdyti ir naudoti Klaipėdos miesto elektromobilių įkrovimo stoteles ir eismo reguliavimo (šviesoforų postų) priemones (toliau – Turtas).

**2. Projekto rengimo priežastys ir kuo remiantis parengtas sprendimo projektas.**

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 12 straipsnio 3 dalyje nurodyta, kad kitiems juridiniams asmenims savivaldybių turtas patikėjimo teise gali būti perduodamas pagal turto patikėjimo sutartį savivaldybių funkcijoms įgyvendinti ir tik tais atvejais, kai šie juridiniai asmenys pagal įstatymus gali atlikti savivaldybių funkcijas. Lietuvos Respublikos vietos savivaldos įstatymo 6 straipsnio 32 punkte nurodyta, kad viena iš savarankiškųjų savivaldybės funkcijų yra savivaldybės vietinės reikšmės kelių ir gatvių priežiūra ir saugaus eismo organizavimas.

Šiuo metu Bendrovė vykdo Klaipėdos miesto savivaldybei priklausančio Turto priežiūrą ir eksploataciją. Perdavus Turtą pagal patikėjimo teisės sutartį Bendrovė galės užtikrinti tinkamą Turto priežiūrą, eksploataciją, apskaitos tvarkymą, minimo turto verčių pakeitimus. Taip pat įmonė galės investuoti lėšas į minimo Turto atnaujinimą, energijos taupymo priemonių diegimą.

Kartu su nurodytu Turtu Bendrovei yra perduodama ir pareiga apmokėti už Turto suvartotą elektros energiją. Klaipėdos miesto savivaldybės administracija su Bendrove atsiskaitys pagal prie šio sprendimo projekto pridedamus įkainius, apskaičiuotus pagal eksploatacijos įkainių kainodaros metodiką. Bendrovei perdavus Turtą ji turės galimybę kaupti šio Turto amortizacinius atskaitymus, kuriuos investuos į minimo Turto atnaujinimą, per metus amortizaciniai atskaitymai sudaro 33183,00 Eur.

Perdavus Turtą jis turės būti valdomas, naudojamas ir juo disponuojama pagal teisės aktų reikalavimus ir sutarties sąlygas. Patikėtinis negalės perduoto Turto perduoti nuosavybės teise kitiems asmenims, jo įkeisti ar kitaip suvaržyti daiktines teises į jį, juo garantuoti, laiduoti ar kitu būdu juo užtikrinti savo ir kitų asmenų prievolių įvykdymą, jo išnuomoti, suteikti panaudos pagrindais ar perduoti jį kitiems asmenims naudotis kitu būdu.

**3. Kokių rezultatų laukiama.**

Perdavus nurodytą Turtą pagal patikėjimo teisės sutartį Bendrovei bus užtikrinta tinkama Turto priežiūra, eksploatacija, apskaitos tvarkymas, Turto verčių pakeitimas.

**4. Sprendimo projekto rengimo metu gauti specialistų vertinimai.**

Sprendimu tvirtinamus dokumentus vertino Savivaldybės administracijos Mokesčių skyriaus ir Miesto tvarkymo skyriaus specialistai.

**5. Lėšų poreikis sprendimo įgyvendinimui.**

Planuojamas 9 procentų lėšų padidėjimas, palyginus su šiuo metu skiriamu finansavimu, eksploatacijos paslaugoms bei 33183 Eur per metus lėšų padidėjimas dėl amortizacinių atskaitymų, šiuo metu amortizaciniai atskaitymai nebuvo kaupiami.

**6. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą numatomos teigiamos pasekmės – efektyvus turto eksploatavimas ir priežiūra bei operatyvus ir tinkamas turto atnaujinimas iš sukauptų amortizacinių atskaitymų, neigiamos pasekmės – papildomų lėšų poreikis dėl padidėjusių eksploatacijos išlaidų ir amortizacinių atskaitymų.

Teikiame svarstyti šį sprendimo projektą.

Turto skyriaus vedėjas Edvardas Simokaitis